AK-47 - Wikipedia

# AK-47

### vanuit Wikipedia, die vrye ensiklopedie.

Die AK-47 (verkorting vanaf die Russiese Avtomat Kalashnikova 1947) is 'n gasgedrewe aanvalsgeweer wat deur baie Oosblok lande gebruik is tydens die Koue Oorlog. Die wapen is in 1947 gestandardiseer en in gebruik geneem en is deur Mikhail Kalashnikov ontwerp en is vervaardig deur die Russiese vervaardiger, Izhevsk.[1]

Vergeleke met die outomatiese gewere wat tydens die Tweede Wêreldoorlog gebruik is (buiten die StG-44) was die AK-47 meer kompak met 'n korter reikafstand, 'n kleiner 7.62 x 39 mm rondte wat selektief gevuur kon word. Dit was een van die eerste ware aanvalsgewere en is steeds die mees gebruikte en mees bekende aanvalsgeweer. Meer AK-47 gewere is vervaardig as enige ander aanvalsgeweer en die wapen word vandag nog vervaardig.

## [wysig] Geskiedenis

### [wysig] Agtergrond rondom ontwerp

Tydens die Tweede Wêreldoorlog het Duitsland die konsep van 'n aanvalsgeweer ontwikkel. Hierdie konsep was gebaseer op die kennis dat die meeste militêre skermutselinge op 'n kort afstand plaasgevind het, met die oorgrootte meerderheid binne 'n 100 meter radius. Die krag en reikafstand van die geweerrondtes was eenvoudig net te kragtig vir die meeste skermutselings waar kleingeweervuur betrokke was. As gevolg hiervan is 'n rondte en vuurwapen gesoek wat die eienskappe van 'n submasjiengeweer (hoë kapasiteit magasyn en ten volle outomatiese vuurvermoë) met 'n gemiddelde krag rondte, wat doeltreffend sou wees oor 'n afstand van 300 meter, te kombineer.

Die resultaat was die Sturmgewehr 44 (StG44) en al was die geweer nie die eerste van sy soort nie, was dit die eerste wat in voldoende hoeveelhede vervaardig was om die waarde daarvan op die slagveld te evalueer. Hulle het groot hoeveelhede van die wapen teen die Russe ingespan nader aan die einde van die oorlog en die ervaring het 'n groot indruk op die Russiese gevegsdoktrine gelaat in die jare kort na die oorlog.

Mikhail Kalashnikov het die wapen al in sy verbeelding begin bou terwyl hy in die hospitaal was nadat hy gewond is tydens die Slag van Bryansk. Hy is op daardie stadium in kennis gestel dat 'n nuwe wapen vir die 7.62 X 41mm rondte wat deur Elisarov en Semin in 1943 ontwikkel is benodig is. Op daardie tydstip was Sudayjv se PPS43 submasjiengeweer bo Kalashnikov se ontwerp verkies.

### [wysig] Ontwerpkonsep

Ten spyte van ooglopende bewyse daarvoor het Mikhail Kalashnikov ontken dat sy geweer op die Duitse aanvalsgeweer gebaseer was. Die wapen kan ten beste beskryf word as 'n hibriede van verskeie voorafgaande innovasies. Om sy beweringe te staaf het Mikhail Kalashnikov daarop gewys dat sy wapen meer ontleen het van die M1 Garand geweer as die Duitse ontwerp. Die dubbele sluitpenne, ontsluitingsmeganisme en snellermeganisme is duidelik ontleen vanaf die vroeëre Amerikaanse ontwerp.[2] Die veiligheidsmeganisme toon baie ooreenkomste met die Browning-ontwerpte Remington Model 8 geweer.

Die vindingrykheid in die ontwerp van die Kalashnikov geweer is die vereenvoudiging van die bydraende onwerpe en die aanpassing daarvna vir massaproduksie. Die AK-47 kan gesien word as 'n samesmeling van die beste eienskappe van die M1 Garand en die StG44.

### [wysig] Ontwikkeling van die Raam

AKS-47 op 'n Tipe 4B raam (bo), saam met 'n Tipe 2A raam.

Met die aanvanklike vervaardiging was daar baie probleme gewees. Die eerste modelle het rame gehad wat vervaardig is uit geperste plaatmetaal. Probleme is ondervind met die sweis van die gids- en uitwerpspore, wat 'n hoë getal verwerpte produkte tot gevolg gehad het. In plaas daarvan om produksie te staak is die geperste plaatmetaal met 'n swaarder gemasjineerde raam vervang. Dit was 'n duurder proses maar die gebruik van die gemasjineerde rame het vervaardiging versnel aangesien toerusting en gereedskap maklik vir die vervaardiging van die vroeëre Mosin-Nagant geweer maklik aangepas kon word vir die doeleinde. Deels as gevolg van hierdie probleme wat ondervind is kon die Sowjet-Unie nie groot getalle van hierdie wapen versprei na hulle soldate tot en met 1956 nie. Vervaardiging van die SKS-geweer het dus in hierdie tydperk voortgegaan.

Na die struikelblokke met die vervaardiging oorkom is, is 'n herontwerpte weergawe getiteld die AKM in 1959 bekendgestel. Hierdie nuwe model het 'n geperste plaatmetaal raam gebruik met 'n skuins tromprem aan die einde van die loop om voorsiening te maak vir die neiging van die tromp om op te stoot as die geweer terugskop.

Verder is 'n slagpenvertrager bygevoeg om te verhoed dat die wapen vuur voordat die geweerslot toegemaak het, tydens vinnige of outomatiese vuur. Die model was ook ligter as die vorige model, ongeveer twee derdes van die oorspronklike gewig. Beide gelisensieërde en ongelisensieërde vervaardiging van die Kalashnikov wapens in die buiteland was bykans hoofsaaklik van die AKM-tipe, hoofsaaklik vanweë die makliker vervaardiging van die persmetaal raam. Die foto hierlangsaan toon die verskille tussen die Tipe 2 gemasjineerde raam en die Tipe 4 geperste raam, let op die gebruik van klinknaels eerder as sweiswerk op die geperste raam en die plasing van die klein duikies bo die magasynholte om die stabiliteit van die magasyn te verbeter.

In 1978 het die Sowjet-Unie begin om die AK-47 en AKM gewere met 'n nuwer ontwerp, die AK-74 te vervang. Daar is eers begin met die uitvooer van die nuwe wapen en sy rondtes met die val van die Sowjet-Unie, wat die vervaardiging van die nuwe geweer in die wiele dramaties vertraag het.

## [wysig] Kenmerke

Die AK-47 is eenvoudig, goedkoop, maklik om te vervaardig en skoon te hou en te onderhou. Die gehardheid en betroubaarheid van die wapen is welbekend.[3] Die groot gassuier, groot vryruimte rondom die bewegende dele en die tapse rondte maak dit vir die geweer moontlik om 'n groot hoeveelheid bevuiling te kan hanteer sonder dat die geweer tydens vuur staak. Hierdie betroubaarheid het die nadeel dat akkuraatheid ingeboet word aangesien die losser toleransies nie die presisie en konsekwentheid toelaat wat van meer akkurate vuurwapens vereis word nie. Die geweer is 'n weerspieëling van die Sowjet-Unie se infanterie-doktrine op daardie tydstip, die geweer was bedoel om gebruik te word as deel van massale infanterievuur eerder as vir lang-afstand skermutselings.

Die agterste gekeepte visier is verstelbaar, met verstellings aangedui in honderde meters. Die voorste visier is ook verstelbaar om voorsiening te maak vir elevasie bo die teiken in die veld. Die loop en geweerkamer asook die gassuier en binnekant van die gassilinder word met chroom geplateer. Hierdie platering verhoog die lewensduur van hierdie komponente dramaties deur weerstand teen korrosie en verwering te bied. Dit was veral belangrik aangesien die meeste twintig-eeuse ammunisie korrosiewe soute in hulle dryfmiddels gehad, wat gereelde skoonmaak vereis het om skade te vermy. Platering met chroom van kritieke onderdele is deesdae algemeen in moderne militêre wapens.

### [wysig] Vuursiklus

Om die wapen af te vuur moet die skut 'n magasyn laai, die selektor hefboom op sy laagste posisie skuif die slot terugtrek en dan kan hy mik en die sneller trek. Op hierdie verstelling sal die geweer slegs een keer afvuur (semi-outomaties). Om 'n verdere skoot af te vuur moet die sneller weer getrek word. Met die selektor hefboom in die middelste posisie (vol-outomaties), hou die geweer aan vuur en laai elke keer 'n nuwe rondte in die kamer totdat die magasyn leeg is of die druk op die sneller verwyder word. Soos die koeëls in die loop afbeweeg word 'n gedeelte van die gasse wat daaragter uitsit na 'n gasbuis bo die loop gelei waar dit die gassuier terugstoot. Die suier stoot die geweerslot terug wat veroorsaak dat die gebruikte koeëldop uitgeskiet word en word 'n nuwe rondte gelaai wanneer die terugslagveer die slot weer in sy plek terugstoot.

### [wysig] Uitmekaar haal

Om die komponente van die geweer uitmekaar te haal word die magasynknip eers gedruk sodat dié verwyder kan word. Die geweerslot word na agter getrek sodat die skut kan seker maak dat die wapen leeg is. Die skut druk dan op 'n knop aan die agterkant van die raamhulsel terwyl hy die hulsel na bo stoot, waarna hy dit kan verwyder. Die skut stoot dan die veersamestelling na vore en lig dit uit sy spore. Darna kan die geweerslot verwyder word deur dit agtetoe te stoot na die slotstop; dan word die slot gedraai sodat die hingsel verby die onderkant van die spoor loop waarna dit vorentoe gestoot kan word om dit los te maak. Wanneer die wapen skoongemaak moet word, moet aandag geskenk word aan die loop, die geweerslot se looparea en die gassuier wat daarna liggies geolie moet word en weer aanmekaargesit kon word.

### [wysig] Ballistiek

Die standaard AK-47 of AKM gebruik 'n 7.62 x 39 mm rondte met 'n trompsnelheid van 710 meter per sekonde. Trompenergie is 1 990 joule. Die lengte van die koeëldop is 38.6 millimeter en die gewig daarvan is 18.21 gram. Die gewig van die projektiel is normaalweg 8 gram. Die AK-47 en AKM met die 7.62 × 39 mm rondtes het 'n maksimum effektiewe reikafstand van ongeveer 300 meter.

## [wysig] Invloed op ander ontwerpe

Die basiese AK-47 ontwerp is gebruik as basis vir baie ander geweerontwerpe soos onder andere die Finse Valmet 62/76 en Sako Rk 95 TP, die Israeliese Galil, die Indiese INSAS en die Joegoslawiese Zastava M76 en M77/82. Verskeie bullpup ontwerpe het ook hulle verskyning gemaak, alhoewel nie een van dié op groot skaal vervaardig is nie. Bullpup omskakelings word ook kommersieël gedoen. Die Suid-Afrikaanse R4-aanvalsgeweer is ook deur die AK-47 ontwerp beïnvloed.

## [wysig] Voetnotas

1. ↑ Poyer, Joe. The AK-47 and AK-74 Kalashnikov Rifles and Their Variations (Sagteband). North Cape Publications. 2004. pp1.
2. ↑ http://www.ak-47.net/ak47/galil.html
3. ↑ http://www.strategypage.com/dls/articles/20030423.asp

## [wysig] Verwysings

- Cutshaw, Charlie; Shilin, Valery. Legends and Reality of the AK: A Behind-the-Scenes Look at the History, Design, and Impact of the Kalashnikov Family of Weapons. Boulder, CO: Paladin Press, 2000 (paperback, ISBN 1-58160-069-0).
- Ezell, Edward Clinton, 1986, The AK-47 Story: Evolution of the Kalashnikov Weapons, Mechanicsburg, PA, Stackpole Books, ISBN 0-8117-0916-7
- Guinness World Records 2005, ISBN 1-892051-22-2
- Kahaner, Larry. AK-47: The Weapon that Changed the Face of War. Hoboken, NJ: Wiley, 2006 (hardcover, ISBN 0-471-72641-9).
- Kalashnikov, Mikhail. The Gun that Changed the World. Cambridge: Polity Press, 2006 (hardcover, ISBN 0-7456-3691-8; paperback, ISBN 0-7456-3692-6).
- Long, Duncan. AK47: The Complete Kalashnikov Family Of Assault Rifles. Boulder, CO: Paladin Press, 1888 (paperback, ISBN 0-87364-477-8).
- Joe Poyer, 2004, The AK-47 and AK-74 Kalashnikov Rifles and Their Variations (Paperback), Tustin, CA, North Cape Publications, ISBN 1-882391-33-0
- Small Arms of the World, ISBN 0-88029-601-1
- Walter, John. Kalashnikov (Greenhill Military Manuals). London: Greenhill Books, 1999 (Hardcover, ISBN 1-85367-364-1).

## [wysig] Eksterne skakels

- Vervaardiger se amptelike webwerf
- AK Werf — Kalashnikov Tuisblad
- Tuiste van die AK-47 op die Internet.
- AK-47 Aanvalsgeweer
- Animasie van 'n AK-47 se werking

### [wysig] Handleidings

- Nazarian's Gun's Recognition Guide (MANUAL) AK 47 Manual (.pdf)
- US Army Operator's Manual for the AK-47 Assault Rifle

Multimedia oor hierdie onderwerp is te vinde op Wikimedia Commons onder die titel:
AK-47
Ontsluit van "http://af.wikipedia.org../../../a/k/-/AK-47_b9b4.html"

Kategorie: Vuurwapens

##### Views

- Artikel
- Bespreking
- Huidige wysiging

##### Soek

##### Ander tale

- العربية
- Български
- বাংলা
- Català
- Česky
- Dansk
- Deutsch
- English
- Esperanto
- Español
- Eesti
- فارسی
- Suomi
- Français
- Galego
- עברית
- Hrvatski
- Magyar
- Bahasa Indonesia
- Íslenska
- Italiano
- 日本語
- ಕನ್ನಡ
- 한국어
- Kurdî / كوردي
- Lietuvių
- Bahasa Melayu
- Nederlands
- ‪Norsk (nynorsk)‬
- ‪Norsk (bokmål)‬
- Oromoo
- Polski
- Português
- Русский
- Simple English
- Slovenčina
- Slovenščina
- Српски / Srpski
- Svenska
- ไทย
- Türkçe
- اردو
- Tiếng Việt
- ייִדיש
- 中文
- 粵語